PRIVAT ELLER OFFENTLIG: - Vi ser ingen grunn til å tillate profitt på barnehager, skriver Rødt-lederen. Foto: Kallestad, Gorm / NTB scanpix

Debatt

Moxnes: - VG villeder

Debatten om profitt i barnehager føres stadig på villspor av villedende påstander, skriver Rødt-leder Bjørnar Moxnes.

22. februar 2018

Dette er en kronikk. Kronikken gir uttrykk for skribentens holdning. Du kan sende inn kronikker og debattinnlegg til VG her.

Artikkelen er over to år gammel

UENIG: Bjørnar Moxnes. Foto: Junge, Heiko / NTB scanpix

BJØRNAR MOXNES, leder i Rødt.

VG mener på lederplass (19.2) at frykten for velferdsprofitører i barnehagesektoren er overdrevet. De hevder at det fortsatt er «slik at private barnehager i stor grad eies og drives av foreldresammenslutninger, frivillige organisasjoner, ideelle stiftelser eller bedrifter som tilbyr barnehageplasser til sine ansatte. Andre drives som mindre private foretak hvor det som måtte være av overskudd gjerne pløyes tilbake til barnehagen.»

Det høres rent idyllisk ut. Men det er ikke sant.

les også Ja takk, begge deler

Det er ren fakta at stadig flere barn går i barnehager med kommersielle eiere. I 2000 var 13 prosent av plassene i private barnehager registrert som aksjeselskap, da barnehageforliket ble inngått i 2005 var andelen 26 prosent, og i 2016 har det økt til 59 prosent. Med andre ord: De fleste private barnehager drives ikke av kvinnelige gründere eller en lokal stiftelse, men av aksjeselskaper. Også blant de kommersielle går mangfoldet ned. Fire store kjeder vokser hurtig, og kontrollerer nå over halvparten av de kommersielle sin andel av barnehagene. Det er synd, for Rødt sin del syns vi de ideelle gjør en god jobb og har ingen problemer med dem. Det er de kommersielle vi vil sette ned foten for, siden vi ønsker at alle pengene skal gå til barna. Vi ser ingen grunn til å tillate profitt på barnehager.

les også Rapport: 99 av 100 private barnehager slipper tilsyn

Debatten om profitt i barnehager føres stadig på villspor av villedende påstander. Mange av dem kan spores tilbake til profittbarnehagenes lobbyister, en mektig pressgruppe som til stadighet prøver å tone ned den dramatiske kommersialiseringen som foregår i barnehagene våre. Jeg oppfordrer VG til å være mer kritiske til hvordan denne industrien framstiller seg selv. Når de kommersielle interessene er sterke, er det viktig å sjekke fakta.

Publisert: 22.02.18 kl. 13:13